Úrad vlády  SR	Na rokovanie vlády SR
Sekcia hospodárskej politiky	dňa 17.4.2002
	k číslu: 1201/2002
		k bodu: 12

S t a n o v i s k o

k Analýze cestovného ruchu v SR z pohľadu zriadenia Národného úradu pre cestovný ruch SR  a k Dodatku
____________________________________________________________________

	I.

Materiál predkladá minister hospodárstva SR na základe záverov Hospodárskej rady vlády SR a podnetu Porady ekonomických ministrov vlády SR. Obsahuje návrh záznamu z rokovania vlády, predkladaciu správu,  analýzu, štatistiku, návrh komuniké. Obsahom Dodatku je nové znenie návrhu záznamu z rokovania vlády a predkladacej správy.

		II.

Porada ekonomických ministrov vlády SR dňa 8. októbra 2001 prerokovala „Návrh na zriadenie Národného úradu pre cestovný  ruch ako ústredného orgánu štátnej správy“ a prijala záver:

Porada ekonomických ministrov vlády SR
  1. odporúča vláde SR nesúhlasiť s návrhom na zriadenie Národného úradu pre cestovný ruch ako ústredného orgánu štátnej správy.

Hospodárska rada vlády SR dňa 3. decembra 2001 prerokovala  dokument „Analýza cestovného ruchu v SR“ s týmto záverom:

Hospodárska rada vlády SR 
A. berie na vedomie predloženú analýzu s pripomienkami
B. odporúča predkladateľovi 
B.1 dokument prepracovať tak, aby jeho upravená verzia reagovala na pripomienky obsiahnuté v diskusii a dala odpoveď na otázku, či je opodstatnené zriadiť Národný úrad pre cestovný ruch ako ústredný orgán štátnej správy, a to aj s prihliadnutím na princípy reformy verejnej správy,
B.2. prepracovaný dokument predložiť na rokovanie Porady ekonomických ministrov vlády SR.

Porada ekonomických ministrov dňa 14. januára 2002 prerokovala „Analýzu cestovného ruchu  SR z pohľadu zriadenia Národného úradu pre cestovný ruch“. PEM nezaujala k predloženej analýze jednotný názor. Nakoľko účasť riadnych členov nebola postačujúca pre prijatie záveru hlasovaním,  PEM neprijala žiadny záver.

		III. 

Ako vyplýva z doterajšieho priebehu prerokúvania dokumentov o cestovnom ruchu v poradných orgánoch vlády, návrh na zriadenie Národného úradu pre cestovný ruch na základe predkladanej argumentácie nebol podporený. Posudzovanie návrhu v širších ekonomických, kompetenčných, inštitucionálnych a ďalších súvislostiach,  s akcentom na mieru reálneho prínosu úradu pre rozvoj cestovného ruchu, vyvolalo isté pochybnosti o skutočnej opodstatnenosti úradu a  požiadavky návrh prepracovať, prípadne prehodnotiť.

Predložená analýza sa neodlišuje od návrhov predchádzajúcich, neprináša požadovanú vecnú argumentáciu, ktorá by presvedčila o opodstatnenosti zriadenia Národného úradu pre cestovný ruch ako ústredného orgánu štátnej správy. 

Návrh neobsahuje vyhodnotenie činnosti orgánov a inštitúcií, ktoré majú kompetencie ovplyvňovať oblasť cestovného ruchu a z neho vyplývajúce faktory a príčiny, pre ktoré by malo byť jestvujúce vymedzenie kompetencií  nevyhovujúce. 

Analýza zdôrazňuje požiadavku „doriešiť inštitucionálnu stránku      makroekonomickej regulácie cestovného ruchu, jeho prepojenie na rezorty, regióny a vzťahy k zahraničiu“. Neuvádza ale konkrétnu predstavu o tom, v čom by mali kompetencie nového úradu presahovať súčasné kompetencie ministerstva hospodárstva, aké by mali byť  kompetencie vo vzťahu k ostatným rezortom, k regiónom. Kontraproduktívne pre rozvoj cestovného ruchu vyznieva návrh na presunutie všetkých kompetencií v cestovnom ruchu z ministerstva hospodárstva na úrad, ktorého predseda bude mať na rokovaní vlády len poradný hlas. Pochybnosti o miere efektívnosti vyvoláva i zámer nemeniť pôsobnosť Slovenskej agentúry pre cestovný ruch, ktorá by mala byť príspevkovou organizáciou nového, počtom pracovníkov nie veľkého úradu (18 pracovníkov súčasnej sekcie ministerstva a 28 nových).  Len na okraj dodávame, že pojem „regulácia“ cestovného ruchu nie je prijateľný.

Úlohy a kompetencie úradu v podobe, v ktorej sú prezentované v 5.časti analýzy podľa nášho názoru  nedávajú dostatočnú garanciu, že pôsobením úradu sa dosiahnu podstatne výraznejšie úspechy v rozvoji cestovného ruchu v porovnaní s jestvujúcim právnym stavom.

 Nemenej dôležité je - s prihliadnutím na reálnu dostupnosť verejných financií - posúdenie finančnej stránky návrhu a očakávanej efektívnosti využitia verejných zdrojov.  Návrh takéto zhodnotenie neobsahuje, len stručne hovorí o 120 mil. Sk pre prvý rok činnosti úradu, ktoré by však mohli byť „vhodnými organizačno-technickými opatreniami priebežne znížené“ (str.20). Súčasne sa odvoláva sa predchádzajúci vládou prerokovaný návrh, ktorý spôsob finančného zabezpečenia obsahoval. Požiadavka aktualizovať a precizovať finančné aspekty návrhu je, podľa nášho názoru, opodstatnená. 

Z doterajších diskusií o nedostatočnom využívaní potenciálu cestovného ruchu na Slovensku vyplynuli prinajmenšom dve otázky: je príčinou nedostatok inštitúcií alebo nedostatok invencie? Argumenty v prospech prvej neprevládli.

S prihliadnutím na závery poradných orgánov a toto stanovisko odporúčame vláde, aby v zázname z rokovania vlády predloženú analýzu vzala na vedomie s pripomienkami. 

Bratislava  12.4.2002